Nie-deelname aan sensus het impak op die toekomsArgieffoto (Foto: Ag Ku/Pixabay) Alan Winde, premier van die Wes-Kaap, het sy kommer uitgespreek oor die swak deelname aan die sensus in sy provinsie omdat dit ŉ direkte impak op inwoners kan hê in die toekoms. Winde sê die Wes-Kaap is ver agter die res van die land in die 2022-sensusopname. Die sensus word deur Statistieke Suid-Afrika (StatsSA) behartig. Volgens die organisasie is sowat 55,5% van inwoners in die Wes-Kaap getel, in vergelyking met die gemiddelde getal in die res van die land op 87%. “Dit is veral kommerwekkend omdat ons net vier dae oor het tot die uitstel op 30 April 2022 tot ŉ einde kom.” Winde sê as dit só bly, sal dit voorkom of die provinsie ŉ laer bevolkingsgetal het as wat werklik die stand van sake is, ongeag beduidende groei in bevolking. “Dit het ŉ impak op begrotingstoewysing deur die provinsiale gelyke aandeel en ander toewysings en hulpbronne wat nasionaal vrygestel word.” Winde sê as die sensus nie akkuraat is vir die provinsie nie, sal minder hulpbronne beskikbaar gemaak word om dienste te lewer. “Dit kan ŉ impak op ieder en elke inwoner hê. Dit is ŉ enorme risiko en ons moet dit voorkom.” Winde doen ŉ dringende beroep op inwoners om hul kant te bring en so vinnig as moontlik deel te neem. “As jy reeds getel is, vra asseblief ook jou kollegas, vriende en familie of hulle al getel is en moedig hulle aan om dit so vinnig as moontlik te doen. Dit is uiters noodsaaklik en iets wat ons moet prioritiseer.” Winde sê die provinsie is alreeds nie tevrede met die begrotingtoewysing uit die nasionale begroting nie en moes gereeld baklei vir meer hulpbronne gegewe die verandering in bevolkingsgetalle die afgelope 10 jaar. “Hierdie is ons geleentheid om uiteindelik akkuraat te reflekteer. Dit is reeds ŉ moeilike ekonomiese klimaat. Talle mense sukkel om kos op die tafel te sit en as ŉ provinsiale regering het ons ook begrotingsbeperkings. Ons kan nie bekostig om ŉ enkele sent te verloor weens ŉ foutiewe telling nie.” Vir meer inligting oor die sensus, besoek https://getcounted.statssa.gov.za/#!/home